Bergens-ordføreren: – Jeg beklager på det sterkeste
– Etter sykmelding og ferie skal jeg i valgkamp, forhåpentlig vis fra august, sa Trude Drevland på et pressemøte i Bergen mandag ettermiddag. Hun innrømmet samtidig at det som har skjedd kan ha tæret på tilliten til henne. Den populære Høyre-ordføreren i Bergen har vært i hardt vær etter at hun har latt seg påspandere reiser og stilt opp i reklamefilmer for cruiseselskapet Viking Cruise, som er eid av rederen Torstein Hagen. Mandag ettermiddag brøt hun stillheten etter å ha vært sykmeldt siden kort tid etter at saken ble kjent. Hun fortalte at hun har vært gjennom en tøff tid, både på grunn av rederisaken og etter at mannen hennes, Odd Drevland, ble dømt for bedrageri i mai i år. – I dag skal jeg være personlig. Mye mer personlig enn jeg egentlig er komfortabel med. Politikk skal være for det vanlige mennesket. Jeg regner meg som et vanlig menneske. Selv om jeg hører at folk rundt meg sier at jeg ikke er helt ordinær. Det vanlige menneske har sine begrensninger. Jeg har nok møtt mine. Jeg har vært sykmeldt og ute av stand til å svare på spørsmål som dere helt naturlig har, sa hun, tydelig preget.Drevland sa at hun godt forstår at det er mye både politikere, presse og andre lurer på i saken. – Det handler selvsagt om at jeg har gitt både motstridende og uriktige opplysninger. Jeg beklager det på det sterkeste og er lei meg for det, sa Drevland. – At min mann er dømt, er selvsagt kjent og omtalt. I en lang periode av de siste tre og et halvt årene har jeg kjent på følelser som svik, sinne og sorg, sa hun. – Svik fordi jeg aldri hadde trodd at min ektemann gjennom 33 år hadde kunne sette oss i en slik situasjon. Sorg fordi tapet var så stort, og fordi jeg måtte sette meg ned og erkjenne at livet ikke kom til å bli som før. Drevland fortalte også for første gang om at hennes sønn og datter var med på et cruise fra Bergen til Oslo i mai. Ordføreren fortalte også at sistnevnte har vært syk i flere år og at dette har preget henne i jobben. – For en mor å se sine barn lide – det finnes vel ikke noe verre.Ordføreren synes det er ufattelig at hun har en mann som skal sone. – Jeg tør nesten ikke tenkte over konsekvensene av dette. Odd er en mann jeg er gift med, og har vært gift med i 33 år. Og det skal jeg fortsette med når han er ferdig med å sone for et ekteskap er ikke bare de gode dagene. Drevland kjempet for å holde gråten tilbake. – Jeg erkjenner at det har blitt altfor mye. Hadde jeg vært sykepleier og truffet en person i samme situasjon, ville jeg tatt henne under armene og fulgt henne til næreste lege, sa hun.– Jeg har gitt uriktige opplysninger, jeg har gitt gal og mangelfull informasjon. Det er synd at jeg ikke klarte å se for meg alle dimensjonene av denne saken. For meg handlet det om at det var et cruiseskip skulle flagge hjem til Norge og Bergen. Derfor tok jeg på meg gudmor-oppgaven. Hun fastholder at det var håpet om å få Bergen som en snuhavn for cruiseskip, som gjorde at hun engasjerte seg i saken. – I ettertid ser jeg at jeg burde orientert meg og andre bedre. Men målet i denne saken har ikke på noe som helst måte vært personlig vinning, sa Bergens-ordføreren, som også takket alle som hadde støttet henne den siste tiden. – Disse tingene vil jeg ta med meg i forretningsutvalget for at vi skal lære å dra nytte av dem. Jeg har vært politiker lenge både i fylkeskommunen og Bergen kommune, og mitt oppdrag er ikke fullført ennå, sa hun, og ba om forståelse for at hun ikke ønsket å svare på flere spørsmål om familien eller sin egen situasjon nå. Etter sin drøye halvtime lang enetale, reiste hun seg og forlot pressekonferansen uten å svare på spørsmål.
En gråtkvalt Trude Drevland innrømmet mandag at hennes opptreden har tæret på tilliten til henne som ordfører, men avviste at hun ville gi seg.